title: 2013/36/ЕС: Решение на Съвета от 29 октомври 2012 година за подписване от името на Съюза и временно прилагане на Споразумението за осигуряване на обща рамка за засилено сътрудничество между Европейския съюз и Европейската организация за безопасност на въздухоплаването

text:
               19.1.2013

               BG

               Официален вестник на Европейския съюз

               L 16/1

      РЕШЕНИЕ НА СЪВЕТА

   от 29 октомври 2012 година
   за подписване от името на Съюза и временно прилагане на Споразумението за осигуряване на обща рамка за засилено сътрудничество между Европейския съюз и Европейската организация за безопасност на въздухоплаването
   (2013/36/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               В съответствие с решение на Съвета от 6 октомври 2011 г., упълномощаващо Комисията да започне преговори, Европейската комисия е договорила от името на Съюза Споразумение за осигуряване на обща рамка за засилено сътрудничество между Европейския съюз и Европейската организация за безопасност на въздухоплаването (наричано по-нататък „споразумението“).

               (2)

               Споразумението бе парафирано на 24 април 2012 г.

               (3)

               Споразумението следва да бъде подписано и да се прилага временно до приключване на процедурите по неговото сключване.

               (4)

               Необходимо е да се предвидят процедурни правила за участието на Съюза в Съвместния комитет, създаден съгласно споразумението,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението за осигуряване на обща рамка за засилено сътрудничество между Европейския съюз и Европейската организация за безопасност на въздухоплаването се разрешава от името на Съюза при условие за сключването му.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението от името на Съюза при условие на сключването му.
   Член 3
   Споразумението се прилага временно в съответствие с член 13, параграф 1 от него, считано от датата на подписването му до приключване на процедурите по сключването му.
   Член 4
   1.   В Съвместния комитет, създаден по член 7 от споразумението, Съюзът се представлява от Комисията.
   2.   След консултация със специалния комитет, определен от Съвета, Комисията определя позицията, която да заеме Съюзът в Съвместния комитет, включително по отношение на приемането на приложения към споразумението и приемането на изменения на приложенията към споразумението.
   Член 5
   Комисията може да предприеме всякакви подходящи мерки съгласно членове 5, 6, 8, 9, 10 и 11 от споразумението.
   Член 6
   Комисията редовно информира Съвета относно прилагането на споразумението.
   Член 7
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 29 октомври 2012 година.

            За Съвета

            Председател

         E. FLOURENTZOU

      ПРЕВОД

         СПОРАЗУМЕНИЕ

      между Европейския съюз и Европейската организация за безопасност на въздухоплаването за осигуряване на обща рамка за засилено сътрудничество
      ЕВРОПЕЙСКИЯТ СЪЮЗ (ЕС),
      и
      ЕВРОПЕЙСКАТА ОРГАНИЗАЦИЯ ЗА БЕЗОПАСНОСТ НА ВЪЗДУХОПЛАВАНЕТО (ЕВРОКОНТРОЛ),
      наричани по-нататък „страните“,
      КАТО ВЗЕХА ПРЕДВИД Договора за функционирането на Европейския съюз (наричан по-нататък „ДФЕС“), и по-специално членове 218 и 220 от него;
      КАТО ВЗЕХА ПРЕДВИД Международната конвенция на ЕВРОКОНТРОЛ за сътрудничество за безопасност на въздухоплаването от 13 декември 1960 г., изменена с протокола, подписан в Брюксел на 12 февруари 1981 г. (наричана по-долу „Конвенция за ЕВРОКОНТРОЛ“), и по-специално член 7, параграф 2 и член 11, параграф 3 от нея;
      КАТО ВЗЕХА ПРЕДВИД мярка № 11/174 от 12 май 2011 г., с която Постоянната комисия на ЕВРОКОНТРОЛ делегира правомощия на агенцията да започне преговори за сключване на споразумение на високо равнище с ЕС, и мярка № 12/181 на Постоянната комисия на ЕВРОКОНТРОЛ от 10 май 2012 г. за одобряване на договореното споразумение;
      КАТО ВЗЕХА ПРЕДВИД съответните приложими правни и институционални условия на страните и техния принос към въвеждането на Единното европейско небе (ЕЕН) в рамките на ЕС и извън него;
      КАТО ВЗЕХА ПРЕДВИД компетентността, предоставена на ЕС по въпросите, свързани с ЕЕН;
      КАТО ВЗЕХА ПРЕДВИД ролята на ЕВРОКОНТРОЛ като междуправителствена общоевропейска гражданско-военна организация, специализирана в областта на управлението на въздушното движение (УВД);
      КАТО ИМАТ ПРЕДВИД, че страните споделят идеята за постигане на оптимална и интегрирана европейска мрежа за УВД, която предлага през всички етапи на въздушния транспорт — и във връзка с други транспортни средства — високо ниво на безопасност, рентабилност, капацитет и опазване на околната среда в полза на пътниците и гражданите;
      КАТО ИМАТ ПРЕДВИД, че законодателството на ЕС възлага на Европейската комисия редица задачи, свързани с въвеждането на ЕЕН, за които е необходима експертна подкрепа;
      КАТО ИМАТ ПРЕДВИД, че от 1960 г. насам ЕВРОКОНТРОЛ се е утвърдил като единствен по рода си център за експертни познания в областта на УВД, чиято добавена стойност се изразява в неговото общоевропейско и военно измерение и в подкрепата, която оказва на държавите при изпълнението на обществени услуги и функции, и че ЕВРОКОНТРОЛ следва да продължи да подкрепя своите държави членки, включително във въвеждането на ЕЕН и други свързани с него политики на ЕС, както и да предостави общоевропейска платформа, благоприятстваща по-широкото военно сътрудничество в областта на УВД;
      КАТО ИМАТ ПРЕДВИД, че съгласно законодателството на ЕС Европейската комисия може да дава мандати на ЕВРОКОНТРОЛ за разработване на правила за прилагане по отношение на създаването на ЕЕН;
      КАТО ИМАТ ПРЕДВИД, че ЕС признава значителния принос, който получава от ЕВРОКОНТРОЛ при изпълнение на ролята си на регулатор по отношение на въвеждането на ЕЕН и изпълнението на други свързани с него политики на ЕС;
      КАТО ИМАТ ПРЕДВИД, че на 8 май 2003 г. Организацията на Северноатлантическия договор (НАТО) и ЕВРОКОНТРОЛ сключиха Меморандум за сътрудничество;
      КАТО ИМАТ ПРЕДВИД, че на 22 декември 2003 г. Европейската комисия и ЕВРОКОНТРОЛ сключиха Меморандум относно рамка за сътрудничество;
      КАТО ИМАТ ПРЕДВИД, че с решение на Европейската комисия от 29 юли 2010 г. ЕВРОКОНТРОЛ бе определен за орган за преглед на ефективността на ЕЕН съгласно Регламент (ЕС) № 691/2010 и че с Директива № 10/74 на Постоянната комисия от 15 септември 2010 г. ЕВРОКОНТРОЛ прие тази функция;
      КАТО ИМАТ ПРЕДВИД, че с решение на Европейската комисия от 7 юли 2011 г. ЕВРОКОНТРОЛ бе определен за управителен орган на мрежовите функции за УВД съгласно Регламент (ЕС) № 677/2011 и че с Директива № 11/77 на Постоянната комисия от 1 септември 2011 г. ЕВРОКОНТРОЛ прие тази функция;
      КАТО ИМАТ ПРЕДВИД, че страните поддържат дълготрайни взаимоотношения и сътрудничество в областта на УВД, във въвеждането на ЕЕН и изпълнението на други свързани с него политики и че те желаят да укрепят тези взаимоотношения и напълно да съгласуват по-нататъшните си действия;
      КАТО ИМАТ ПРЕДВИД, че страните следва да постигнат единодействие и да избегнат дублиране на дейностите, свързани с безопасността при УВД и с околната среда;
      КАТО ИМАТ ПРЕДВИД, че дългосрочното прилагане на съществуващите договорености между Европейската комисия и ЕВРОКОНТРОЛ следва да бъде оценено с оглед на настоящото споразумението и при необходимост договореностите да бъдат потвърдени и засилени чрез настоящото споразумение;
      КАТО ИМАТ ПРЕДВИД, че прилагането на настоящото споразумение не следва да води до двойно финансиране на посочените в него съвместни дейности и поради това ЕС не следва да плаща номинална вноска в бюджета на ЕВРОКОНТРОЛ;
      КАТО ОТЧИТАТ, че целта на ЕС е географският обхват на ЕЕН да се разшири извън границите на ЕС;
      КАТО ОТЧИТАТ, че е желателно — без да се засягат взаимоотношенията между страните и съответните им членства, нито правата и задълженията на държавите членки съгласно съответно на Конвенцията за ЕВРОКОНТРОЛ и ДФЕС — да се създадат допълващи се и взаимно стимулиращи се механизми за сътрудничеството и координацията между ЕС и ЕВРОКОНТРОЛ при въвеждането на ЕЕН и изпълнението на други свързани с него политики, по-специално в областта на околната среда, включително изменението на климата, и в областта на научноизследователската и развойната дейност, за да могат експертните познания и подкрепата на ЕВРОКОНТРОЛ да се използват още по-удачно;
      КАТО ОТЧИТАТ, че подкрепата, която ЕВРОКОНТРОЛ предоставя на ЕС, следва да съответства на принципите на прозрачност, безпристрастност и независимост;
      КАТО ОТЧИТАТ, че следва да се улесни развитието на ЕВРОКОНТРОЛ като организация, която се ориентира постепенно към оказване на подкрепа на ЕС при въвеждането на ЕЕН с оглед подобряване на цялостната ефективност на европейската мрежа за УВД;
      СЕ СПОРАЗУМЯВАТ ЗА СЛЕДНОТО:
      1.   ОБЩО ПРИЛОЖНО ПОЛЕ

                  1.1

                  Страните се съгласяват да засилят и затвърдят сътрудничеството между ЕС и ЕВРОКОНТРОЛ с цел да се даде възможност на ЕВРОКОНТРОЛ да оказва подкрепа на ЕС в прилагането на политиката за ЕЕН и свързаните европейски политики в рамките на ЕС и извън него в тези държави, които са съгласни да бъдат обвързани с тях.

                  1.2

                  Споразумението не засяга правата и задълженията на държавите членки като членове на ЕВРОКОНТРОЛ или на ЕС.

            2.   ЦЕЛИ
      Целите на настоящото споразумение са следните:

                  —

                  да установи основните елементи на засиленото сътрудничество между страните, за да допринесе за своевременното и съгласувано въвеждане на ЕЕН в рамките на ЕС, както и извън него в държавите, които са съгласни да бъдат обвързани с ЕЕН, и за изграждането на ефикасна система за въздушен транспорт чрез мерки, отразяващи съответните задачи и отговорности на страните;

                  —

                  да улесни необходимото сътрудничество между гражданския и военния сектор в областта на УВД в ЕЕН;

                  —

                  да се признаят и използват експертните познания на ЕВРОКОНТРОЛ, включително сътрудничеството между гражданския и военния сектор, с цел оказване на подкрепа на ЕС във въвеждането на ЕЕН и изпълнението на други свързани с това политики, по-специално в областта на околната среда, включително изменението на климата, и в областта на научноизследователската и развойната дейност, за да се подобрят резултатите от дейността на Европейската мрежа за УВД;

                  —

                  да се признае стойността на продължаващи целесъобразни дейности и функции на подкрепа от страна на ЕВРОКОНТРОЛ за въвеждането на ЕЕН;

                  —

                  да установи сътрудничеството, необходимо за оказване на подкрепа и улесняване на участието в ЕЕН на държави, които не са членки на ЕС, с оглед разширяване на ЕЕН извън границите на ЕС и постепенно прилагане на законодателната рамка за ЕЕН от всички членове на ЕВРОКОНТРОЛ;

                  —

                  да се единодействие и да се избегне дублиране на дейностите на ЕААБ, свързани с безопасността при УВД и по въпроси на околната среда, включително, когато е уместно, чрез разработване на надеждни механизми за сътрудничество между ЕААБ и ЕВРОКОНТРОЛ, като се отчитат общоевропейските отговорности на ЕВРОКОНТРОЛ.

            3.   ОБЛАСТИ НА СЪТРУДНИЧЕСТВО

                  3.1

                  Областите на сътрудничество съгласно настоящото споразумение са тези, които са необходими за въвеждането на ЕЕН, в това число изследването на управлението на въздушното движение в единното европейско небе (SESAR), и за изпълнението на други свързани с това политики на ЕС, по-специално в областта на околната среда, включително изменението на климата, и научноизследователските и развойни политики за УВД.

                  3.2

                  Сътрудничеството ще обхваща следните теми:

                              а)

                              функционални блокове въздушно пространство;

                              б)

                              национални надзорни органи;

                              в)

                              подкрепа по отношение на безопасността на управлението на въздушното движение и аеронавигационното обслужване (УВД/АНО), включително подкрепа за ЕААБ съгласно член 2;

                              г)

                              сътрудничество и съгласуване между гражданския и военния сектор;

                              д)

                              международна координация, по-специално спрямо ИКАО и държави, различни от държавите — членки на страните;

                              е)

                              услуги по управлението на въздушното движение и в областта на комуникациите, навигацията и надзора, включително Космоса;

                              ж)

                              информация и статистически данни във връзка с въздушния транспорт;

                              з)

                              въпроси на околната среда, свързани с въздухоплаването;

                              и)

                              летищна политика.

                  3.3

                  Сътрудничеството може да обхваща също следните теми:

                              а)

                              сигурност на УВД;

                              б)

                              политика в областта на радиочестотния спектър;

                              в)

                              безпилотни авиационни системи (UAS).

                  3.4

                  Темите и начините на сътрудничеството се определят допълнително в отделни приложения към настоящото споразумение.

            4.   ФОРМИ НА СЪТРУДНИЧЕСТВО

                  4.1

                  Споразумението се изпълнява чрез следните форми на сътрудничество:

                              а)

                              осигуряване на взаимна подкрепа;

                              б)

                              механизми за засилено сътрудничество, механизми и бюра за връзка и съгласуване на проучвания, програми и съвместни дейности;

                              в)

                              механизми за събиране и обмен на информация, данни и статистически данни, в зависимост от случая;

                              г)

                              съгласуване на сътрудничеството по технически въпроси на работно равнище в контекста на ИКАО.

                  4.2

                  По отношение на военните аспекти на ЕЕН страните осигуряват най-удачно използване на съответните процедури за консултации със заинтересовани страни.

                  4.3

                  Съгласуването и улесняването на сътрудничеството в рамките на настоящото споразумение се поемат съответно за ЕВРОКОНТРОЛ — от нейната агенция и за ЕС — от Европейската комисия. При необходимост ЕВРОКОНТРОЛ може да подкрепя и други органи на ЕС чрез конкретни инструменти, с оглед да се оптимизират и интегрират съществуващите експертни познания и ресурси.

            5.   КОНСУЛТАЦИИ И ИНФОРМИРАНЕ

                  5.1

                  Страните провеждат редовни консултации помежду си, за да съгласуват във възможно най-голяма степен дейностите си, свързани с настоящото споразумение. Без да се засягат съответните процеси на вземане на решения на страните, всяка от тях уведомява другата за всички свързани с настоящото споразумение инициативи в областите на сътрудничество, посочени в член 3, които може да представляват интерес за другата страна.

                  5.2

                  При спазване на съответните им правила страните обменят информацията, която може да е необходима за прилагането на настоящото споразумение. Освен ако не е предвидено друго, страните не разгласяват информация, обменена във връзка с настоящото споразумение, на други лица, които не са наети от тях или официално оправомощени да обработват такава информация, нито я използват за търговски цели. В такива случаи информацията се разгласява само до степента, която е необходима за целите на настоящото споразумение, и по строго поверителен начин.

                  5.3

                  При необходимост съответните органи на страните се срещат за обмен на мнения.

            6.   ПОВЕРИТЕЛНОСТ

                  6.1

                  Всяка страна предприема всички разумни и необходими предпазни мерки за защита от непозволено разгласяване на информацията, получена по настоящото споразумение и приложенията към него. При предоставяне на информация на другата страна всяка от страните може да посочи каква част от тази информация не бива да бъде разгласявана.

                  6.2

                  Страните се споразумяват да гарантират защитата на класифицирана информация, ако има такава, получена от другата страна при прилагането на настоящото споразумение, в степента, изисквана съгласно техните съответни правила.

                  6.3

                  По-специално, при спазване на съответните им правила страните не разгласяват информация, обменена съгласно настоящото споразумение, която се счита за обект на права на собственост. Такава информация се обозначава по подходящ начин съгласно съответните правила на страните.

                  6.4

                  Ако е необходимо, страните се споразумяват за работни договорености относно допълнителни процедури за защита на класифицирана информация, предоставяна в изпълнение на настоящото споразумение. Тези процедури включват възможността всяка от страните да провери какви мерки за защита са въведени от другата страна.

            7.   АДМИНИСТРИРАНЕ НА СПОРАЗУМЕНИЕТО

                  7.1

                  Учредява се съвместен комитет, съставен от по един представител от всяка от страните, който може да бъде придружаван от наблюдатели от държавите членки на страните и експерти. Съвместният комитет отговаря за ефективното действие на настоящото споразумение.

                  7.2

                  Заседание на Съвместния комитет се свиква най-малко един път годишно, за да направи оценка и преглед на прилагането на настоящото споразумение, и се организира по икономически ефективен начин. Всяка от страните може да поиска свикване на заседание на Съвместния комитет по всяко време.

                  7.3

                  Съвместният комитет може да разглежда всеки въпрос, свързан с действието и прилагането на настоящото споразумение. По-специално той отговаря за:

                              а)

                              разрешаване на всички въпроси, свързани с прилагането и изпълнението на настоящото споразумение;

                              б)

                              разглеждане на начини за по-ефективно прилагане на настоящото споразумение и, когато е целесъобразно, формулиране на препоръки за неговото изменение към страните;

                              в)

                              определяне на нови теми за сътрудничество;

                              г)

                              приемане и изменение на приложения и работни договорености, попадащи в приложното поле на настоящото споразумение;

                              д)

                              разрешаване на разногласия или спорове, свързани с тълкуването или прилагането на настоящото споразумение.

                  7.4

                  Съвместният комитет работи на основата на съгласие между представителите на страните.

                  7.5

                  Съвместният комитет приема свой процедурен правилник.

            8.   ФИНАНСИРАНЕ

                  8.1

                  Ако една от страните поиска от другата страна дейности по оказване на подкрепа в рамките на настоящото споразумение, първата осигурява финансирането на тези дейности.

                  8.2

                  Финансовите аспекти, свързани със сътрудничеството съгласно настоящото споразумение, се определят в съответствие с разпоредбите, приложими за съответните бюджети на страните. Когато е целесъобразно, страните сключват отделни договорености.

            9.   ВЪНШНИ ОТНОШЕНИЯ И СЪТРУДНИЧЕСТВО

                  9.1

                  Всяка страна уведомява другата за своите дейности от значение за настоящото споразумение, които имат международен характер и могат да представляват интерес за другата страна.

                  9.2

                  Когато е уместно, всяка страна може да се консултира с другата страна по въпроси, свързани с международните дейности на първата страна.

            10.   УРЕЖДАНЕ НА СПОРОВЕ

                  10.1

                  Страните полагат всички усилия, за да разрешат евентуални разногласия помежду си, породени от сътрудничеството им съгласно настоящото споразумение.

                  10.2

                  В случай че дадено разногласие не бъде разрешено, всяка от страните може да отнесе спора до Съвместния комитет, който провежда консултация по въпроса с оглед на неговото разрешаване чрез преговори.

            11.   ОБМЕН НА ПЕРСОНАЛ
      При спазване на съответните им правила и процедури страните могат да обменят и командироват персонал, ако това е необходимо за извършване на дейностите, описани в настоящото споразумение или приложенията към него. Всички случаи на подобен обмен се извършват в съответствие с реда и условията, договорени между страните.
      12.   ПРИЛОЖЕНИЯ
      Приложенията към настоящото споразумение съставляват неразделна част от него.
      13.   ВЛИЗАНЕ В СИЛА И ПРЕКРАТЯВАНЕ

                  13.1

                  До влизането му в сила настоящото споразумение се прилага временно от датата на подписването му.

                  13.2

                  Настоящото споразумение влиза в сила, когато страните писмено са се уведомили за приключването на съответните им вътрешни процедури, необходими за неговото влизане в сила, и остава в сила до прекратяването му.

                  13.3

                  Настоящото споразумение може да бъде прекратено по всяко време от всяка от страните. Прекратяването се извършва, като едната страна изпрати на другата страна писмено шестмесечно предизвестие, освен ако това предизвестие не бъде оттеглено по взаимно съгласие между страните преди изтичането на този срок.

         Съставено в Брюксел на

               За Европейския съюз

               За Европейската организация за безопасност на въздухоплаването


title: 2011/469/ЕС: Решение на Европейския парламент и на Съвета от 6 юли 2011 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/022 DK/LM Glasfiber от Дания)

text:
               27.7.2011

               BG

               Официален вестник на Европейския съюз

               L 195/53

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 6 юли 2011 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/022 DK/LM Glasfiber от Дания)
   (2011/469/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-нататък „ЕФПГ“) е създаден с цел да се оказва допълнителна помощ на работниците, съкратени в резултат на големи структурни промени в моделите на световната търговия вследствие на глобализацията, и да ги подпомага при реинтеграцията им на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи помощта за работниците, чието съкращаване е пряко следствие от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишния таван от 500 милиона евро.

               (4)

               На 7 юли 2010 г. Дания подаде заявление за мобилизиране на средства от ЕФПГ във връзка със съкращения в предприятието LM Glasfiber и представи допълнителна информация до 3 февруари 2011 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 6 247 415 EUR.

               (5)

               Поради това следва да се мобилизират средства от ЕФПГ за предоставянето на финансово участие за подаденото от Дания заявление,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2011 година се мобилизират средства от Европейския фонд за приспособяване към глобализацията за осигуряването на сумата от 6 247 415 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 6 юли 2011 година.

            За Европейския парламент

            Председател

         J. BUZEK

            За Съвета

            Председател

         M. DOWGIELEWICZ

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: 2009/728/ЕО: Решение на Комисията от 30 септември 2009 година за удължаване без ограничения на признаването от страна на Общността на Полския корабен регистър (Текст от значение за ЕИП)

text:
               1.10.2009

               BG

               Официален вестник на Европейския съюз

               L 258/34

      РЕШЕНИЕ НА КОМИСИЯТА

   от 30 септември 2009 година
   за удължаване без ограничения на признаването от страна на Общността на Полския корабен регистър
   (текст от значение за ЕИП)
   (2009/728/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (1), и по-специално член 15 от него,
   като има предвид, че:

               (1)

               С Решение 2006/660/ЕО Комисията (2) предостави ограничено признаване на Полския корабен регистър за период от три години. Това признаване се дава на организации, известни като класификационни дружества, които изпълняват всички критерии, различни от критериите, посочени в параграфи 2 и 3 от раздел А „Общи“ от приложението към Директива 94/57/ЕО на Съвета от 22 ноември 1994 г. относно общи правила и стандарти за оправомощените организации за инспектиране и преглед на кораби и за съответните действия на морските администрации (3). Действието на признаването беше ограничено до Чешката република, Кипър, Литва, Малта, Полша и Словакия.

               (2)

               Комисията оцени Полския корабен регистър в съответствие с член 11, параграф 3 от Директива 94/57/ЕО. Оценката се основава на резултатите от четири проучвателни инспекции, проведени през 2007 г. от експерти на Европейската агенция за морска безопасност в съответствие с член 2, буква б), подточка iii) от Регламент (ЕО) № 1406/2002 на Европейския парламент и на Съвета (4). Чешката, кипърската, литовската, малтийската, полската и словашката администрация бяха приканени да участват в оценяването. Комисията взе под внимание и констатациите, направени в резултат на други две инспекции, извършени от Европейската агенция за морска безопасност през април и май 2009 г., за да бъдат проучени дейностите на Полския корабен регистър в областта на надзора върху строителството на нови кораби и да бъдат проверени изправителните мерки, изпълнени от Полския корабен регистър в отговор на оценката на Комисията.

               (3)

               При откриването на пропуски в повечето случаи Полският корабен регистър е привеждал незабавно в действие подходящи и съразмерни изправителни мерки. Неотстранените пропуски са свързани главно с прилагането на правилата и процедурите на организацията, най-вече що се отнася до контрола върху качеството на корабостроителниците и проверката на новите кораби, подготовката и квалификацията на инспекторите и прехвърлянето на клас. Поради това Полският корабен регистър е приканен да осъществи допълнителни изправителни мерки в тази насока. Въпреки че са съществени, посочените пропуски не поставят понастоящем под въпрос цялостното качество на основните системи и механизми за контрол на организацията.

               (4)

               Междувременно влезе в сила Регламент (ЕО) № 391/2009. Съгласно регламента организациите, които към датата на влизането му в сила са получили признаване в съответствие с Директива 94/57/ЕО, продължават да бъдат признати. Тези признавания трябва да бъдат разгледани от Комисията до 17 юни 2010 г., за да се вземе решение дали ограниченията да бъдат заменени с други, или да бъдат премахнати.

               (5)

               Информацията, с която разполага Комисията и която се основава на оценката и инспекциите, показва, че като цяло Полският корабен регистър спазва изискванията и задълженията, определени с Регламент (ЕО) № 391/2009 за всички видове търговия и за всички видове кораби.

               (6)

               Съгласно данните, публикувани последно от Парижкия меморандум за разбирателство по държавен пристанищен контрол, отнасящи се за инспекциите, проведени от подписалите страни до 2008 г., делът на случаите на задържане на кораби по причини във връзка с издадени от Полския корабен регистър сертификати в периода 2006—2008 г. остава 0,77 % от общия брой на инспекциите, докато съответният среден дял общо за признатите организации е 0,34 %.

               (7)

               Удължаването на признаването от страна на Общността на Полския корабен регистър следва да влезе в сила на 29 септември 2009 г., за да се осигури неговата непрекъснатост.

               (8)

               Мерките, предвидени в настоящото решение, са в съответствие със становището на Комитета по морска безопасност и предотвратяване на замърсяването от кораби, учреден по силата на член 12 от Регламент (ЕО) № 391/2009,

         РЕШИ:
   Член 1
   Признаването от страна на Общността на Полския корабен регистър се удължава без ограничения считано от 29 септември 2009 г.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 30 септември 2009 година.

            За Комисията

         Antonio TAJANI

            Заместник-председател

      (1)  ОВ L 131, 28.5.2009 г., стр. 11.

      (2)  ОВ L 272, 3.10.2006 г., стр. 17.

      (3)  ОВ L 319, 12.12.1994 г., стр. 20.

      (4)  ОВ L 208, 5.8.2002 г., стр. 1.


title: Решение на Съвета от 24 септември 2012 година за подновяване на Управителния съвет на Европейския център за развитие на професионалното обучение

text:
               12.10.2012

               BG

               Официален вестник на Европейския съюз

               C 308/5

         РЕШЕНИЕ НА СЪВЕТА
   от 24 септември 2012 година
   за подновяване на Управителния съвет на Европейския център за развитие на професионалното обучение
   2012/C 308/04
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид кандидатурата, представена от правителството на Гърция,
   като има предвид че:

               (1)

               С решението си от 16 юли 2012 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2012 г. до 17 септември 2015 г.

               (2)

               Членовете на Управителния съвет на този център следва да се назначават за срок от три години,

         ПРИЕ НАСТОЯЩОТО РЕШЕНИЕ:
   Член единствен
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2015 г.:

      ПРЕДСТАВИТЕЛ НА ПРАВИТЕЛСТВО:

               Гърция

               Г-н Dimitrios V. SKIADAS

      Съставено в Брюксел на 24 септември 2012 година.

            За Съвета

            Председател

         S. ALETRARIS

      (1)  ОВ L 39, 13.2.1975 г., стр. 1.

      (2)  ОВ С 228, 31.7.2012 г., стр. 3.


Важна правна забележка

|

32007D0075

Решение 2007/75/ЕО на Комисията от 22 декември 2006 година

Официален вестник n° L 032 , 06/02/2007 стр. 0025 - 0025 Официален вестник n° L 032 , 06/02/2007 стр. 0189 - 0191

		Решение на Комисиятаот 22 декември 2006 годиназа създаване на експертна група за трансферно ценообразуване(2007/75/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че:(1) Проучването "Данъчно облагане на дружествата във вътрешния пазар" [1], изготвено от службите на Комисията, посочва все по-нарастващото значение на данъчните проблеми при трансферното ценообразуване на вътрешния пазар.(2) В съобщението си "Към вътрешен пазар без данъчни пречки — стратегия за предоставяне на дружествата на консолидирана корпоративна данъчна основа за дейностите им в ЕС" [2] Комисията признава необходимостта от експертно мнение на специалисти в областта на трансферното ценообразуване.(3) През 2002 г. бе учреден неофициално "Съвместен форум на ЕС за трансферно ценообразуване".(4) От създаването си "Съвместният форум на ЕС за трансферно ценообразуване" послужи за полезен форум за дискусия между държавите-членки и частния сектор, който даде повод на Комисията да предложи два кодекса на поведение, приети в последствие от държавите-членки в Съвета.(5) Предвид положителния опит от този форум и необходимостта на Комисията от такъв орган, продължаването на работата на този форум следва да се установи с официален акт. Следователно е необходимо да се учреди експертна група по трансферно ценообразуване и да се определят задачите и структурата ѝ.(6) Експертната група по трансферно ценообразуване следва да бъде съставена от експерти от правителствения и частния сектор в областта на трансферно ценообразуване.(7) Експертната група за трансферно ценообразуване следва да подпомага и съветва Комисията по въпросите на трансферното ценообразуване.(8) Следва да се определят правила за разкриване на информация от членовете на групата, без това да засяга правилата за сигурност, приложени към процедурните правила на Комисията с Решение 2001/844/ЕО, ЕОВС, Евратом [3].(9) Личните данни, свързани с членовете на групата следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни [4].(10) Подходящо е да се определи срок за прилагане на настоящото решение. При подходящ момент Комисията ще обсъди целесъобразността за удължаване на срока,РЕШИ:Член 1Експертна група по трансферно ценообразуванеСъздава се експертната група по трансферно ценообразуване, наричана по-нататък "групата", считано от 1 март 2007 г.Групата се нарича "Съвместен форум на ЕС за трансферно ценообразуване".Член 2ЗадачиЗадачите на групата са следните:- създаване на платформа, където експерти на бизнеса и на националната данъчна администрация могат да обсъждат проблемите на трансферното ценообразуване, които затрудняват трансграничните бизнес дейности в Общността;- да съветва Комисията по данъчните въпроси на трансферното ценообразуване;- да подпомага Комисията в търсене на практически решения, съвместими с ръководните насоки на ОИСР [5], с цел да се постигне по-единно прилагане на правилата за трансферно ценообразуване в Общността.Член 3Консултации1. Комисията може да се съветва с групата по всеки въпрос относно трансферното ценообразуване.2. Председателят на групата може да посъветва Комисията, че е желателно да се консултира с групата по конкретен въпрос.Член 4Членство — назначение1. Групата се състои от 43 членове в следния състав:а) по един представител от всяка държава-членка,б) до 15 представители на частния сектор,в) председател.2. Членовете, представляващи държавите-членки, се назначават от съответните национални органи. Тези членове са държавни служители, които се занимават с въпросите на трансферното ценообразуване.3. Членовете от частния сектор се назначават от Комисията от специалисти с опит и компетентност по въпросите на трансферното ценообразуване.4. Кандидатите, считани за подходящи да бъдат членове, но не са назначени, могат да бъдат включени в списък на резервите, който Комисията може да използва за назначаване на заместници.5. Членовете от частния сектор се назначават в лично качество и съветват Комисията, независими от чуждо въздействие.6. Те своевременно информират Комисията за конфликт на интереси, който може да засегне тяхната обективност.7. Комисията също така назначава председател.8. Членовете на групата се назначават за срок от две години, който се подновява. Те остават на длъжност, докато не бъдат сменени или мандатът им не изтече.9. Членовете могат да бъдат замествани за остатъка от техния мандат в следните случаи:а) когато подадат оставка;б) когато повече не могат да допринасят ефективно за обсъжданията в групата;в) когато не се придържат към член 287 от Договора;г) когато в противоречие с параграф 5 не са независими от чуждо въздействие;д) когато в противоречие с параграф 6 не са информирали своевременно Комисията за конфликт на интереси.10. Имената на назначените членове в лично качество се публикуват на Интернет страницата на ГД "Данъчно облагане и митнически съюз". Имената на членовете се събират, обработват и публикуват в съответствие с Регламент (ЕО) № 45/2001.Член 5Функциониране1. Със съгласие на Комисията групата може да учреди подгрупи за проучване на определени въпроси съобразно организацията, определена от групата. Тези подгрупи се разпускат след изпълнение на възложените им задачи.2. Представителят на Комисията може да поиска да участват в работата на групата или в обсъжданията или в работата на подгрупата експерти или наблюдатели със специални компетенции по въпрос от дневния ред, ако по мнение на Комисията това е необходими или полезно.По-специално, представители на страни кандидати и от секретариата на ОИСР могат да бъдат поканени като наблюдатели.3. Информацията, получена при участие в обсъжданията или работата на групата или подгрупата не се разгласява, ако по мнение на Комисията тази информация се отнася до поверителни въпроси.4. Групата и нейните подгрупи обикновено заседават в помещения на Комисията в съответствие с определените от нея процедури и програма. Комисията извършва секретарската работа.5. Заинтересованите служители на Комисията могат да присъстват на тези заседания.6. Групата приема свои процедурен правилник въз основа на стандартния процедурен правилник, приет от Комисията.7. Службите на Комисията могат да публикуват печатно или в Интернет [6] на оригинален език въпросния документ, резюме, заключение или частично заключение или пък работен документ на групата.Член 6Възстановяване на разходитеКомисията възстановява пътните и при необходимост разходите по престоя на членовете, експертите и наблюдателите относно дейностите на групата в съответствие с правилата на Комисията за възнаграждение на външни експерти.Членовете, експертите и наблюдателите не получават възнаграждение за предоставяните от тях услуги.Разходите за заседанията се възстановяват в рамките на годишния бюджет, отпуснат на групата от компетентния отдел на Комисията.Член 7Изтичане срока на действиеСрокът на действие на решението изтича на 31 март 2011 г.Съставено в Брюксел на 22 декември 2006 година.За КомисиятаLászló KovácsЧлен на Комисията[1] SEC(2001) 168123.10.2001 г.[2] COM(2001) 582 окончателен, 23.10.2001 г.[3] ОВ L 317, 3.12.2001 г., стр. 1.[4] ОВ L 8, 12.1.2001 г., стр. 1.[5] ОИСР Ръководни насоки за трансферно ценообразуване за многонационални дружества и данъчна администрация, приети през юли 1995 г.[6] http://ec.europa.eu/taxation_customs/taxation/company_tax/transfer_pricing/forum/index_en.htm--------------------------------------------------


title: Решение (ЕС, Евратом) 2016/883 на Комисията от 31 май 2016 година относно правилата за прилагане по отношение на стандартните мерки за сигурност, състоянията на тревога и управлението на кризисни ситуации в Комисията съгласно член 21 от Решение (ЕС, Евратом) 2015/443 относно сигурността в Комисията

text:
               3.6.2016

               BG

               Официален вестник на Европейския съюз

               L 146/25

         РЕШЕНИЕ (ЕС, Евратом) 2016/883 НА КОМИСИЯТА
   от 31 май 2016 година
   относно правилата за прилагане по отношение на стандартните мерки за сигурност, състоянията на тревога и управлението на кризисни ситуации в Комисията съгласно член 21 от Решение (ЕС, Евратом) 2015/443 относно сигурността в Комисията
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Решение (ЕС, Евратом) 2015/443 на Комисията от 13 март 2015 г. относно сигурността в Комисията (1), и по-специално член 21 от него,
   като има предвид, че:

               (1)

               Целта на правилата за прилагане по отношение на стандартните мерки за сигурност, състоянията на тревога и управлението на кризисни ситуации, е да се осигурят подходящи равнища на защита на физическата неприкосновеност на лица, сгради или други активи, съответстващи на установените рискове, и да се гарантира ефективно и навременно обезпечаване на сигурността.

               (2)

               Системата за степените на тревога за сигурност в Комисията, въведена с Решение 2007/65/ЕО на Комисията (2), трябва да се преразгледа и опрости, за да стане по-гъвкава и по-ефективна спрямо заплахите за сигурността.

               (3)

               Създаването на Европейската служба за външна дейност (ЕСВД) като функционално независим орган на Съюза налага необходимостта от изменение на действащите правила относно състоянията на тревога поради задължението за бдителност по отношение на персонала на Комисията. ЕСВД носи отговорност за сигурността и безопасността в сградите на делегациите на Европейския съюз и на персонала, който работи там.

               (4)

               Спрямо настоящото решение се прилагат условията, предвидени в решение на Комисията за оправомощаване на члена на Комисията, отговарящ за сигурността, в пълно съответствие с вътрешния процедурен правилник, както е посочено в член 21 от Решение (ЕС, Евратом) 2015/443.

               (5)

               По тази причина Решение 2007/65/ЕО следва да бъде отменено,

         ПРИЕ НАСТОЯЩОТО РЕШЕНИЕ:
   ГЛАВА 1

      ОБЩИ РАЗПОРЕДБИ

   Член 1
   Определение
   В допълнение към определенията, дадени в член 1 от Решение (ЕС, Евратом) 2015/443, се прилага следното определение:

               „състояние на тревога“ означава съвкупност от мерки за сигурност, предназначени да осигурят определено ниво на защита на физическата неприкосновеност на лица, сгради или други активи в Комисията, и които съответстват на заплахите за сигурността.

         Член 2
   Предмет и обхват
   1.   С настоящото решение се въвеждат мерки за състояние на тревога в съответствие с Решение (ЕС, Евратом) 2015/443, в очакване или в отговор на заплахи и инциденти, засягащи сигурността в Комисията, както и необходимите мерки за управление на кризисни ситуации.
   2.   В сградите на Комисията се прилага система за сигурност, състояща се от стандартни мерки за сигурност и три състояния на тревога. Стандартните мерки за сигурност и състоянията на тревога се обозначават чрез цветови кодове: БЯЛО съответства на стандартните мерки за сигурност; ЖЪЛТО, ОРАНЖЕВО и ЧЕРВЕНО съответстват на повишени равнища на заплаха.
   3.   Настоящото решение се прилага за всички отдели на Комисията и във всички сгради на Комисията, намиращи се в и извън Европейския съюз, при спазване на отговорностите, посочени в член 4.
   Член 3
   Степени на тревога
   1.   Когато в Комисията няма установена конкретна заплаха или инцидент, засягащи физическата неприкосновеност на лицата, сградите или други активи, се прилагат стандартни мерки за сигурност „БЯЛО“. Те се използват ежедневно и имат за цел да гарантират подходящо равнище на сигурност.
   2.   Когато са отправени заплахи или възникне инцидент, засягащ физическата неприкосновеност на лица, сгради или други активи, които могат да окажат неблагоприятно въздействие върху Комисията или нейната работа, се прилага състояние на тревога „ЖЪЛТО“.
   3.   Когато са отправени заплахи за физическата неприкосновеност на лица, сгради или други активи, насочени конкретно срещу Комисията или нейната работа, дори и да не са установени определена цел или време на атаката, се прилага състояние на тревога „ОРАНЖЕВО“.
   4.   Когато са отправени заплахи за предстоящо нападение, засягащо физическата неприкосновеност на лица, сгради или други активи, и те са насочени конкретно срещу Комисията или нейната работа, се прилага състояние на тревога „ЧЕРВЕНО“.
   Член 4
   Отговорности
   1.   Членът на Комисията, отговарящ за сигурността:

               а)

               взема решение за промяна на степента на тревога, след консултации с другите европейски институции и с други релевантни европейски органи;

               б)

               взема решение, въз основа на съветите на генерална дирекция „Човешки ресурси и сигурност“, относно това кои от специфичните за това състояние на тревога мерки трябва да се приложат с оглед на текущото положение от гледна точка на сигурността и какви допълнителни мерки трябва да се предприемат;

               в)

               информира председателя и останалите членове на Комисията за всяко решение, взето съгласно настоящия член.

         2.   Генерална дирекция „Човешки ресурси и сигурност“:

               а)

               отговаря за изпълнението на настоящото решение в сградите на Комисията, намиращи се в държавите — членки на Европейския съюз;

               б)

               поддържа външните връзки, както е посочено в член 18, параграф 2 от Решение (ЕС, Евратом) 2015/443, в случай на заплахи или инциденти, засягащи физическата неприкосновеност на лицата, сградите или други активи в Комисията;

               в)

               при спешност взема решенията, посочени в параграф 1, букви а) и б). Възможно най-бързо след предприемането на тези мерки генерална дирекция „Човешки ресурси и сигурност“ информира члена на Комисията, отговарящ за сигурността, за мерките и причините за налагането им;

               г)

               извършва непрекъснато наблюдение върху заплахите и рисковете за сигурността.

         3.   Генерална дирекция „Хуманитарна помощ и гражданска защита“ отговаря за изпълнението на настоящото решение във всички нейни офиси, намиращи се в трети държави.
   4.   Генерална дирекция „Комуникации“ отговаря за изпълнението на настоящото решение в представителствата на Комисията и в регионалните представителства.
   5.   Генерална дирекция „Съвместен изследователски център“ отговаря за изпълнението на настоящото решение в сградите на Съвместния изследователски център на Комисията.
   6.   Посочените по-горе генерални дирекции могат да вземат допълнителни мерки за сигурност в случай на спешност, при спазване на настоящото решение и на Решение (ЕС, Евратом) 2015/443. Генерална дирекция „Човешки ресурси и сигурност“ се информира незабавно за тези мерки.
   Член 5
   Мерки
   1.   Генерална дирекция „Човешки ресурси и сигурност“ предприема и прилага мерките за сигурност в съответствие с Решение (ЕС, Евратом) 2015/443. Генерална дирекция „Човешки ресурси и сигурност“ изготвя и прилага неизчерпателен списък от мерки.
   2.   Мерките за състояние на тревога са в строго съответствие с Решение (ЕС, Евратом) 2015/443. Степените на тревога се определят в тясно сътрудничество с компетентните служби на другите европейски институции и други релевантни европейски органи и с държавите членки, в които се намират сградите на Комисията.
   3.   Степените на тревога се обозначават в публичните пространства чрез система за сигнализация с цветен код, като цветът варира според степента на тревогата.
   4.   Мерките за сигурност с код „БЯЛО“ се посочват подробно в насока за сигурност при пълно спазване на член 21, параграф 2 от Решение (ЕС, Евратом) 2015/443.
   ГЛАВА 2

      РАЗНИ И ЗАКЛЮЧИТЕЛНИ РАЗПОРЕДБИ

   Член 6
   Прозрачност
   Настоящото решение се свежда до знанието на персонала на Комисията и на всички лица, спрямо които се прилага.
   Член 7
   Отмяна
   Решение 2007/65/ЕО се отменя.
   Член 8
   Влизане в сила
   Настоящото решение влиза в сила в деня след деня на публикуването му в Официален вестник на Европейския съюз.

      Съставено в Брюксел на 31 май 2016 година.

            За Комисията,

            от името на председателя,

         Кристалина ГЕОРГИЕВА

            Заместник-председател

      (1)  ОВ L 72, 17.3.2015 г., стр. 41.

      (2)  Решение 2007/65/ЕО на Комисията от 15 декември 2006 година за създаване на стандартни мерки за сигурност и степени на тревога на Комисията и за изменение на нейния процедурен правилник по отношение на оперативните процедури за управление на кризисни ситуации (ОВ L 32, 6.2.2007 г., стр. 144).


title: Решение на Съвета от 3 декември 2001 година относно сключването на Допълнителен протокол за адаптиране на търговските аспекти на Споразумението за стабилизация и асоцииране между Европейските общности и техните държави-членки, от една страна, и Бившата югославска република Македония, от друга страна, с оглед вземане под внимание на резултатите от преговорите между страните за въвеждане на взаимни преференциални отстъпки за някои вина, взаимно признаване, защита и контрол върху наименованията на вината, както и за взаимно признаване, защита и контрол върху наименованията на спиртните и ароматизираните напитки

text:
Важна правна забележка

|

32001D0916

Официален вестник n° L 342 , 27/12/2001 стр. 0006 - 0008 специално чешко издание глава 11 том 40 стр. 12  - 14 специално испанско издание глава 11 том 40 стр. 12  - 14 специално унгарско издание глава 11 том 40 стр. 12  - 14 специално литвийско издание глава 11 том 40 стр. 12  - 14 LV.ES глава 11 том 40 стр. 12  - 14 MT.ES глава 11 том 40 стр. 12  - 14 PL.ES глава 11 том 40 стр. 12  - 14 SK.ES глава 11 том 40 стр. 12  - 14 специално словенско издание глава 11 том 40 стр. 12  - 14

		20011203Решение на Съветаот 3 декември 2001 годинаотносно сключването на Допълнителен протокол за адаптиране на търговските аспекти на Споразумението за стабилизация и асоцииране между Европейските общности и техните държави-членки, от една страна, и Бившата югославска република Македония, от друга страна, с оглед вземане под внимание на резултатите от преговорите между страните за въвеждане на взаимни преференциални отстъпки за някои вина, взаимно признаване, защита и контрол върху наименованията на вината, както и за взаимно признаване, защита и контрол върху наименованията на спиртните и ароматизираните напитки(2001/916/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 113 във връзка с член 300, параграф 2, алинея първа, първо изречение и член 300, параграф 4 от него,като взе предвид предложението на Комисията,като има предвид, че:(1) Споразумението за стабилизация и асоцииране между Европейските общности и техните държави-членки, от една страна, и Бившата югославска република Македония, от друга страна, наричано по-долу "Споразумение за стабилизация и асоцииране", бе парафирано на 24 ноември 2000 г. и подписано чрез размяна на писма в Люксембург на 9 април 2001 г. Член 27, параграф 4 от Споразумението за стабилизация и асоцииране предвижда, че търговският режим, приложим спрямо вината и спиртните продукти, остава да бъде определен.(2) В съответствие с директивите, приети от Съвета на 11 март 1998 г., Комисията и Бившата югославска република Македония постигнаха на 20 юни 2001 г. договореност за нови взаимни търговски отстъпки за определени вина и за взаимното признаване, защита и контрол на наименованията на вината и тези на спиртните напитки. С цел да се осигури последователността на цялостния процес на стабилизация, резултатите от тези преговори следва да се включат в рамките на Споразумението за стабилизация и асоцииране във вид на допълнителен протокол.(3) Комисията, подпомагана от Комитета по митническия кодекс, създаден с член 248а от Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността [1], следва да приеме разпоредби за приемането на правила за прилагането на преференциални търговски отстъпки за определени вина, независимо от член 62 от Регламент (ЕО) № 1493/1999 на Съвета от 17 май 1999 г., за обща организация на пазара на виното [2]. Комисията ще внесе необходимите изменения и техническо адаптиране на правилата за прилагане, нуждата от които може да произтича от нови преференциални споразумения, протоколи, размяна на писма или други актове, сключени между Европейската общност и Бившата югославска република Македония или от внесени промени в Комбинираната номенклатура и кодовете TARIC.(4) С оглед да се улесни прилагането на определени разпоредби на протокола, Комисията следва да бъде овластена да одобри от името на Общността решенията за изменение на списъците и протоколите към Споразумението за взаимно признаване, защита и контрол върху наименованията на спиртните и ароматизираните напитки (приложение III към протокола). При приемането на тези актове Комисията следва да бъде подпомагана от Управителния комитет по виното, създаден по силата на член 74 от Регламент (ЕО) № 1493/1999, от една страна, и от Изпълнителния комитет по спиртните напитки, създаден по силата на член 13 от Регламент (ЕИО) № 1576/89 на Съвета от 29 май 1989 г. за установяване на общи правила относно определянето, означаването и търговското представяне на спиртни напитки [3] и Изпълнителния комитет по ароматизираните вина, създаден по силата на член 12 от Регламент (ЕИО) № 1601/1991 на Съвета от 10 юни 1991 г. за установяване на общи правила за определянето, описанието и представянето на ароматизирани вина, ароматизирани напитки на винена основа и ароматизирани коктейли на винена основа [4], от друга страна.(5) Необходимите мерки за прилагането на настоящото решение следва да се приемат в съответствие с Решение 1999/468/ЕО на Съвета от 28 юни 1999 г. относно установяване на процедурите за упражняване на изпълнителните правомощия, предоставени на Комисията [5],РЕШИ:Член 1Допълнителният протокол за адаптиране на търговските аспекти на Споразумението за стабилизация и асоцииране между Европейските общности и техните държави-членки, от една страна, и Бившата югославска република Македония, от друга страна, с оглед отчитане на резултатите от преговорите между страните за въвеждане на взаимни преференциални отстъпки за някои вина, взаимно признаване, защита и контрол върху наименованията на вината, както и за взаимно признаване, защита и контрол върху наименованията на спиртните и ароматизираните напитки (наричан по-долу "протоколът") се одобрява от името на Общността.Текстът на протокола се прилага към настоящото решение.Член 21. Председателят на Съвета се упълномощава да посочи лицето, оправомощено да подпише протокола от името на Общността с цел да изрази съгласието на Общността да се обвърже с него.2. Председателят на Съвета нотифицира от името на Общността одобрението, предвидено в член 3 от протокола.Член 3Разпоредбите по прилагането на тарифните квоти за определени вина, предвидени в приложение I към протокола, а също така и необходимите изменения и техническо адаптиране на правилата за прилагане, произтичащи от внесени промени в кодовете от комбинираната номенклатура и техните подразделения TARIC или от нови споразумения, протоколи, размяна на писма или други актове, сключени между Общността и Бившата югославска република Македония, се приемат от Комисията по реда на член 4, параграф 2 от настоящото решение, без да се накърняват разпоредбите на член 62 от Регламент (ЕО) № 1493/1999.Член 41. Комисията се подпомага от Комитета по Митническия кодекс, създаден по силата на член 248а от Регламент (ЕИО) № 2913/92.2. В случай на позоваване на настоящия параграф се прилагат членове 4 и 7 от Решение 1999/468/ЕО.Срокът, предвиден в член 4, параграф 3 от Решение 1999/468/ЕО, се определя на три месеца.3. Комитетът приема свой процедурен правилник.Член 51. За целите на решенията на Комитета за стабилизация и асоцииране относно съставянето на списъците със защитени наименования, предвидени в член 4, параграф 7 и член 14, параграф 2, буква а) от Споразумението за взаимно признаване, защита и контрол върху наименованията на вината, позицията на Общността се приема от Съвета с квалифицирано мнозинство по предложение на Комисията.2. Без да накърнява разпоредбата на параграф 1, за целите на членове 13 и 14 от Споразумението за взаимно признаване, защита и контрол върху наименованията на вината, Комисията сключва необходимите актове за изменение на списъците и протокола към споразумението в съответствие с процедурата, предвидена в член 6, параграф 2 от настоящото решение. Във всички останали случаи, попадащи в приложното поле на споменатите по-горе членове, позицията на Общността се изготвя и представя от Комисията.Член 61. Комисията се подпомага от Управителния комитет по виното, създаден по силата на член 74 от Регламент (ЕО) № 1493/1999.2. В случай на позоваване на настоящия параграф се прилагат членове 4 и 7 от Решение 1999/468/ЕО.Срокът, предвиден в член 4, параграф 3 от Решение 1999/468/ЕО, се определя на един месец.3. Комитетът приема свой процедурен правилник.Член 71. За целите на решенията на Комитета за стабилизация и асоцииране относно съставянето на списъците със защитени наименования, предвидени в член 4, параграф 5 и член 14, параграф 2, буква а) от Споразумението за взаимно признаване, защита и контрол върху наименованията на спиртните и ароматизираните напитки, позицията на Общността се приема от Съвета с квалифицирано мнозинство по предложение на Комисията.2. Без да накърнява разпоредбата на параграф 1, за целите на членове 13 и 14 от Споразумението за взаимно признаване, защита и контрол върху наименованията на спиртните и ароматизираните напитки, Комисията сключва необходимите актове за изменение на списъците и протокола към Споразумението в съответствие с процедурата, предвидена в член 8, параграф 2 от настоящото решение. Във всички останали случаи, попадащи в приложното поле на горните членове, позицията на Общността се изготвя и представя от Комисията.Член 81. Комисията се подпомагана от Изпълнителния комитет по спиртните напитки, създаден по силата на член 13 от Регламент (ЕИО) № 1576/89 и от Изпълнителния комитет по ароматизираните вина, ароматизираните напитки на винена основа и ароматизираните коктейли на винена основа, създаден по силата на член 12 от Регламент (ЕИО) № 1601/91.2. В случай на позоваване на настоящия параграф се прилагат членове 5 и 7 от Решение 1999/468/ЕО.Срокът, предвиден в член 5, параграф 6 от Решение 1999/468/ЕО, се определя на един месец.3. Комитетите приемат свои процедурни правилници.Член 9Настоящото решение се публикува в Официален вестник на Европейските общности.Съставено в Брюксел на 3 декември 2001 година.За СъветаПредседателF. Vandenbroucke[1] ОВ L 302, 19.10.1992 г., стр. 1. Регламент, последно изменен с Регламент (ЕО) № 2700/2000 (ОВ L 311, 12.12.2000 г., стр. 17).[2] ОВ L 179, 14.7.1999 г., стр. 1. Регламент, последно изменен с Регламент (ЕО) № 2826/2000 (ОВ L 328, 23.12.2000 г., стр. 2).[3] ОВ L 160, 12.6.1989 г., стр. 1. Регламент, последно изменен с Регламент (ЕО) № 3378/94 на Европейския парламент и на Съвета (ОВ L 366, 31.12.1994 г., стр. 1).[4] ОВ L 149, 14.6.1991 г., стр. 1. Регламент, последно изменен с Регламент (ЕО) № 2061/96 на Европейския парламент и на Съвета (ОВ L 277, 30.10.1996 г., стр. 1).[5] ОВ L 184, 17.7.1999 г., стр. 23.--------------------------------------------------


title: 2009/375/ЕО: Решение на Комисията от 8 май 2009 година за финансиране на работна програма за 2009 г. за средства за обучение в областта на безопасността на храните, здравето на животните, хуманното отношение към тях и фитосанитарните въпроси

text:
               9.5.2009

               BG

               Официален вестник на Европейския съюз

               L 116/54

      РЕШЕНИЕ НА КОМИСИЯТА

   от 8 май 2009 година
   за финансиране на работна програма за 2009 г. за средства за обучение в областта на безопасността на храните, здравето на животните, хуманното отношение към тях и фитосанитарните въпроси
   (2009/375/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1), и по-специално член 75 от него,
   като взе предвид Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (2), и по-специално член 90 от него,
   като взе предвид Директива 2000/29/ЕО на Съвета относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (3), и по-специално член 2, параграф 1, буква и) от нея,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (4), и по-специално член 51 и член 66, параграф 1, букви б) и в) от него,
   като взе предвид Решение 2004/858/ЕО на Комисията от 15 декември 2004 г. (5) за създаване на изпълнителна агенция, наречена „Изпълнителна агенция по програмата за обществено здравеопазване“, за управление на дейността на Общността в областта на общественото здравеопазване съгласно Регламент (ЕО) № 58/2003 на Съвета, и по-специално член 6 от него,
   като взе предвид Решение C(2008) 4943 на Комисията от 9 септември 2008 г. за делегиране на правомощия на Изпълнителната агенция за здравеопазване и въпроси, свързани с потребителите, с оглед изпълнението на определени задачи, свързани с осъществяването на Програмата за общественото здравеопазване за 2003—2008 г., приета с Решение № 1786/2002/ЕО, Програмата за общественото здравеопазване за 2008—2013 г., приета с Решение № 1350/2007/ЕО, Програмата в областта на политиката за защита на потребителите 2007—2013 г., приета с Решение № 1926/2006/ЕО, и мерките за обучение в областта на безопасността на храните, обхванати от Регламент (ЕО) № 882/2004 и Директива 2000/29/ЕО,
   като има предвид, че:

               (1)

               Съгласно член 75 от Регламент (ЕО, Евратом) № 1605/2002 и член 90 от Регламент (ЕО, Евратом) № 2342/2002 поемането на задължението за разхода се предшества от решение за финансиране, с което се определят съществените елементи на действие, което предполага разход за сметка на бюджета.

               (2)

               В рамките на няколко законодателни акта, отнасящи се до безопасността на храните, здравето на животните, хуманното отношение към тях и фитосанитарните въпроси, са предвидени различни действия в областта на средствата за обучение. Тези действия следва да бъдат финансирани от бюджета на Общността. Финансирането на подобни действия следва да бъде предмет на единно решение.

               (3)

               Съгласно членове 4 и 6 от Решение 2004/858/ЕО Изпълнителната агенция за здравеопазване и въпроси, свързани с потребителите, осъществява определени задачи по изпълнението на мерките за обучение в областта на безопасността на храните, обхванати от Регламент (ЕО) № 882/2004 и Директива 2000/29/ЕО, и следва да получава необходимите за целта бюджетни кредити,

         РЕШИ:
   Член 1
   Приема се съдържащата се в приложението работна програма, отнасяща се до финансирането през 2009 г. на действия, свързани със средства за обучение в областта на безопасността на храните, здравето на животните, хуманното отношение към тях и фитосанитарните въпроси.
   Генералният директор на Генерална дирекция „Здраве и потребители“ отговаря за публикуването и изпълнението ѝ.
   В рамките на максималния примерен бюджет за всяко конкретно действие натрупаните промени, които не превишават 20 %, не се считат за съществени, при условие че не оказват значително влияние върху същността и целите на работния план. Разпоредителят с бюджетни кредити, както е посочено в член 59 от Финансовия регламент, има право да одобрява такива промени в съответствие с принципите на разумното финансово управление.
   Член 2
   Оперативната субсидия, вписана в бюджетен ред 17 01 04 31, се изплаща на Изпълнителната агенция за здравеопазване и въпроси, свързани с потребителите.
   Член 3
   Бюджетните кредити, предвидени в приложената работна програма, могат да бъдат използвани за плащане на лихви за забава в съответствие с член 83 от Регламент (ЕО, Евратом) № 1605/2002.

      Съставено в Брюксел на 8 май 2009 година.

            За Комисията

         Androulla VASSILIOU

            Член на Комисията

      (1)  ОВ L 248, 16.9.2002 г., стр. 1.

      (2)  ОВ L 357, 31.12.2002 г., стр. 1.

      (3)  ОВ L 169, 10.7.2000 г., стр. 1.

      (4)  ОВ L 165, 30.4.2004 г., стр. 1.

      (5)  ОВ L 369, 16.12.2004 г., стр. 73.

      ПРИЛОЖЕНИЕ

         Работна програма за 2009 г. за средства за обучение в областта на безопасността на храните, здравето на животните, хуманното отношение към тях и фитосанитарните въпроси

      ОБУЧЕНИЕ
      1.   Бюджетни редове: 17 04 07 01 и 17 04 04 01
      Правно основание

                  —

                  Регламент (ЕО) № 882/2004, член 51 и член 66, параграф 1, буква б);

                  —

                  Директива 2000/29/ЕО, и по-специално член 2, параграф 1, буква и).

            Подлежащото на финансиране в рамките на този бюджет действие е предназначено за разработване, организиране и провеждане на курсове за обучение и работни ателиета или семинари в Общността и в трети страни, с цел осигуряване на адекватна подготовка на персонала, извършващ официална контролна дейност. Посредством тези курсове за обучение и семинари правителствените служители, националните органи и лабораторните специалисти ще бъдат запознавани със и обучавани по прилагане на общностното законодателство в областта на фуражите и храните и фитосанитарните въпроси и изискванията към проверките, на които следва да бъдат подлагани фуражите, храните, растенията и растителните продукти с оглед разрешаването им на пазарите на Общността.
      Комисията съдейства при обучението на длъжностните лица в държавите-членки по начин, който допълва полученото на национално ниво обучение с обучение по аспекти, които са значими от гледна точка на Общността.
      През 2009 г. дейностите по обучение ще засегнат следната тематика:

                  —

                  процедури за контрол на храните и фуражите, почиващи върху принципите на HACCP (Hazard Analysis Critical Control Point — Анализ на риска и контрола на критичните точки); одитни техники за проверка на приложението на системите за HACCP;

                  —

                  превенция и контрол във връзка с опазването на здравето на животните;

                  —

                  хигиена и контрол на храните: риба, месо и млечни продукти;

                  —

                  превенция, борба със и ликвидиране на трансмисивните спонгиформни енцефалопатии;

                  —

                  фитосанитарен контрол;

                  —

                  материали в контакт с храни;

                  —

                  анализ на генетично модифицирани организми;

                  —

                  правила на ЕС в областта на храните и изисквания във връзка с вноса на храни;

                  —

                  диагностициране и контрол на високопатогенната инфлуенца по птиците;

                  —

                  други въпроси, свързани със здравето на животните, хуманното отношение към тях, фитосанитарните въпроси и безопасността на храните, сътрудничество с други международни организации в обучението по въпросите на безопасността на храните.
                  (12 300 000 EUR)

            Финансиране посредством обществена поръчка.
      Цялостният бюджет, предназначен за възлагане чрез обществени поръчки в рамките на годината, възлиза на 12 300 000 EUR.
      По всеки от споменатите по-горе технически въпроси ще бъдат подписани един или няколко конкретни договора за услуги. Предвижда се да бъдат подписани около 14 договора за услуги. Външните изпълнители основно участват в организационните и логистични аспекти на дейностите по обучение.
      Целта е възможно най-скоро да се обяви процедурата по възлагане на обществена поръчка (приблизително между март и юни), за да може договорите да се подпишат в рамките на 2009 г.
      12 000 000 EUR (финансиране на мерките в областта на безопасността на храните съгласно Регламент (ЕО) № 882/2004 и Директива 2000/29/ЕО) от общо 12 300 000 евро ще се управляват и изпълняват от Агенцията (Решение 2008/544/ЕО на Комисията (1)). Останалите 300 000 EUR ще се използват от Комисията за финансиране на програмата в областта на генетично модифицираните организми.
      2.   Бюджетен ред: 17 01 04 05
      Правно основание

                  —

                  Регламент (ЕО) № 882/2004, член 66, параграф 1, буква в).

            Действията, подлежащи на финансиране от този бюджет, са насочени към започването на:

                  —

                  пилотен проект за електронно обучение по специалните програми за обучение, за да се направи програмата „По-добро обучение за по-безопасни храни“ достъпна за по-широка аудитория сред персонала, отговорен за извършването на официален контрол както в държавите-членки на ЕС, така и в трети страни;

                  —

                  проучване за идентифициране и определяне на „най-добрите“ практики в рамките на програмата „По-добро обучение за по-безопасни храни“, с цел по-успешно насърчаване на подхода за обучение на обучаващите, посредством определяне на средствата за обучение, които е необходимо да се адаптират към конкретните нужди.

            И на последно място, за да се подобри организацията на програмите за обучение, е необходимо да бъде предоставено финансиране за компютърна техника и средства, а също и за рекламни материали, информационни и комуникационни носители.
      (370 000 EUR)
      Финансиране: действащите рамкови договори и/или процедурите за възлагане на обществени поръчки.
      Предвижда се да бъдат подписани около 4 договора за услуги.
      Примерен график за подписване на договорите: между март и юли.
      3.   Бюджетен ред: 17 01 04 31
      Правно основание

                  —

                  Решение 2004/858/ЕО, и по-специално член 6 от него.

            Настоящият бюджет е предназначен за финансирането на оперативната субсидия на агенцията за 2009 г. във връзка с програмите по функция 2 от Финансовата перспектива. Бюджетен ред 17 01 04 31 е предназначен за финансирането на оперативната субсидия на агенцията за 2009 г. в частта, свързана с програмата за по-добро обучение за по-безопасни храни. В съответствие с член 12, параграф 3 от Регламент (ЕО) № 58/2003 на Съвета (2) оперативната субсидия се отчислява от финансовата дотация за програмите на Общността, в чието управление участва изпълнителната агенция. В бюджета за 2009 г. са създадени два отделни бюджетни реда за субсидията, която следва да бъде заплатена на Изпълнителната агенция за здравеопазване и въпроси, свързани с потребителите: един за програмите по функция 2 и друг за програмите по функция 3б от Финансовата перспектива.
      (1 100 000 EUR)
      Резюме

                  №

                  Наименование

                  Бюджетен ред

                  Правно основание

                  Сума
                  в EUR

                  1

                  Обучение: възлагане на договори на външни изпълнители за изпълнение на програмата за обучение

                  17 04 07 01

                  Регламент (ЕО) № 882/2004

                  11 300 000

                  17 04 04 01

                  Директива 2000/29/ЕО

                  1 000 000

                  2

                  Обучение: годишен доклад, пилотен проект за електронно обучение, най-добри практики, компютърна техника и средства, рекламни материали, информационни и комуникационни носители

                  17 01 04 05

                  Регламент (ЕО) № 882/2004

                  370 000

                  3

                  Оперативна субсидия

                  17 01 04 31

                  Решение 2008/544/ЕО

                  1 100 000

                  Общо

                  13 770 000

         (1)  OB L 173, 3.7.2008 г., стр. 27.

         (2)  OB L 11, 16.1.2003 г., стр. 1.


title: Решение (ОВППС) 2017/289 на Съвета от 17 февруари 2017 година за изменение на Решение (ОВППС) 2015/2005 за удължаване на мандата на специалния представител на Европейския съюз в Афганистан

text:
               18.2.2017

               BG

               Официален вестник на Европейския съюз

               L 42/13

         РЕШЕНИЕ (ОВППС) 2017/289 НА СЪВЕТА
   от 17 февруари 2017 година
   за изменение на Решение (ОВППС) 2015/2005 за удължаване на мандата на специалния представител на Европейския съюз в Афганистан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 юли 2013 г. Съветът прие Решение 2013/393/ОВППС (1) за назначаване на г-н Franz-Michael SKJOLD MELLBIN за специален представител на Европейския съюз (СПЕС) в Афганистан.

               (2)

               На 10 ноември 2015 г. Съветът прие Решение (ОВППС) 2015/2005 (2) за удължаване на мандата на СПЕС до 28 февруари 2017 г.

               (3)

               На 12 май 2016 г. Съветът потвърди ангажимента на Съюза да подкрепя гражданската полиция в Афганистан след приключването на мисия EUPOL през 2016 г. По-специално Съветът изтъкна, че постигнатият от Афганистан напредък в зачитането, защитата и утвърждаването на правата на човека, и по-специално правата на жените и децата, трябва да бъде консолидиран, доразвит и интегриран във всички дейности на правителството. Тази подкрепа следва да бъде предоставена по-специално чрез укрепване на мандата на СПЕС в Афганистан.

               (4)

               Мандатът на СПЕС следва да се удължи за допълнителен период от шест месеца.

               (5)

               СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, посочени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение (ОВППС) 2015/2005 се изменя, както следва:

               1)

               Член 1 се заменя със следното:
               „Член 1
               Специален представител на Европейския съюз
               Мандатът на г-н Franz-Michael SKJOLD MELLBIN като СПЕС в Афганистан се удължава до 31 август 2017 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и предложение на върховния представител на Съюза по въпросите на външните работи и политиката на сигурност (ВП).“

               2)

               Член 2 се заменя със следното:
               „Член 2
               Цели на политиката
               СПЕС представлява Съюза и подпомага постигането на целите на политиката на Съюза в Афганистан в тясна координация с представителите на държавите членки в Афганистан. По-специално СПЕС:

                           а)

                           допринася за прилагането на съвместната декларация ЕС—Афганистан, на стратегията на ЕС за Афганистан за периода 2014—2016 г., както и за разработването на новата стратегия на ЕС за Афганистан за периода 2017—2020 г. и по целесъобразност за изпълнението на Споразумението за сътрудничество за партньорство и развитие между ЕС и Афганистан и на Съвместните бъдещи действия по миграционните въпроси ЕС—Афганистан;

                           б)

                           подкрепя политическия диалог между Съюза и Афганистан;

                           в)

                           подкрепя решаващата роля, която Организацията на обединените нации (ООН) има в Афганистан, като се стреми по-специално да допринася за по-добрата координация на международната помощ, и насърчава прилагането на комюникетата от конференциите от Бон, Чикаго, Токио, Лондон и Брюксел, както и на съответните резолюции на ООН;

                           г)

                           подкрепя процеса на реформи в Афганистан за изграждане на надеждни и ефикасни полицейски сили, които работят в съответствие с международните стандарти, в рамките на правовата държава и при пълно зачитане на правата на човека.“

               3)

               Член 3 се заменя със следното:
               „Член 3
               Мандат
               За да изпълни мандата си, в тясно сътрудничество с представителите на държавите членки в Афганистан, СПЕС:

                           а)

                           популяризира становищата на Съюза относно политическия процес и събитията в Афганистан;

                           б)

                           поддържа тесни контакти със съответните афганистански институции и подкрепя тяхното развитие, по-специално на правителството и парламента, както и на органите на местната власт. Следва да се поддържат контакти и с други афганистански политически групи и участници в процесите в Афганистан, по-специално със съответните участници от гражданското общество;

                           в)

                           поддържа тесни контакти със съответните международни и регионални заинтересовани страни в Афганистан, по-специално със специалния представител на генералния секретар на ООН и с висшия граждански представител на Организацията на Северноатлантическия договор (НАТО), както и с други ключови партньори и организации;

                           г)

                           дава становище относно напредъка при изпълнението на целите на съвместната декларация ЕС — Афганистан, стратегията на ЕС за Афганистан за периода 2014—2016 г., Споразумението за сътрудничество за партньорство и развитие между ЕС и Афганистан и комюникетата от конференциите от Бон, Чикаго, Токио, Лондон и Брюксел, по-специално в следните области:

                                       i)

                                       изграждане на капацитета на гражданските структури, особено на поднационално равнище;

                                       ii)

                                       добро управление, борба с корупцията и създаване на институции, необходими за съществуването на правовата държава, по-специално на независима съдебна власт;

                                       iii)

                                       изборни и конституционни реформи;

                                       iv)

                                       реформи на сектора за сигурност, включително укрепване на съдебните институции и правовата държава, националната армия и полицейските сили, и по-специално развитие на службите на гражданската полиция;

                                       v)

                                       насърчаване на растежа, по-специално чрез селското стопанство и развитието на селските райони;

                                       vi)

                                       спазване на международните задължения на Афганистан в областта на правата на човека, включително зачитане на правата на малцинствата и правата на жените и децата;

                                       vii)

                                       зачитане на демократичните принципи и принципите на правовата държава;

                                       viii)

                                       насърчаване на участието на жените в публичната администрация, гражданското общество и, в съответствие с Резолюция 1325 (2000) на Съвета за сигурност на ООН, в мирните процеси;

                                       ix)

                                       спазване на международните задължения на Афганистан, включително за сътрудничество в международната борба с тероризма, незаконния трафик на наркотици, трафика на хора и разпространението на оръжия, включително и оръжия за масово унищожение, и свързаните с тях материали;

                                       x)

                                       съдействие за предоставянето на хуманитарна помощ и организираното завръщане на бежанците и вътрешно разселените лица; и

                                       xi)

                                       повишаване на ефективността на присъствието и действията на Съюза в Афганистан и оказване на принос за:

                                                   —

                                                   изготвяне на поискания от Съвета доклад за изпълнение на стратегията на ЕС за Афганистан за периода 2014—2016 г.;

                                                   —

                                                   формулиране на новата стратегия на ЕС за Афганистан за периода 2017—2020 г.;

                                                   —

                                                   изпълнение на Съвместните бъдещи действия по миграционните въпроси ЕС—Афганистан;

                           д)

                           подкрепя развитието на полицейските служби в Афганистан, по-специално чрез:

                                       i)

                                       наблюдение и даване на консултации на афганистанските органи на стратегическо равнище за подобряване на дългосрочното развитие на капацитет за лидерство и вземане на решения с оглед на стимулиране на гражданската полиция в рамките на афганистанската национална полиция (АНП);

                                       ii)

                                       наблюдение и даване на консултации на Министерството на вътрешните работи по определени въпроси, свързани с реформата на министерството и преминаването към професионална АНП, като изпълнението на политики, свързани с полицейското сътрудничество с хората по места/ основаващата се на разузнавателна информация полицейска дейност и разследването на престъпления;

                                       iii)

                                       наблюдение и даване на консултации на правосъдния център за борба с корупцията към Министерството на правосъдието за развитието на капацитет и способности за борба с корупцията на най-високо равнище в публичния сектор;

                           е)

                           участва активно в местните координационни форуми, като например Съвместния съвет за координация и наблюдение, като предоставя изчерпателна информация на държавите членки, които не участват в тези форуми, относно вземаните на тези равнища решения;

                           ж)

                           участва в международни конференции за Афганистан и дава консултации по отношение на позициите на Съюза за такива конференции, като поддържа тясна връзка с афганистанските органи и основните международни партньори;

                           з)

                           участва активно в насърчаването на регионалното сътрудничество чрез подходящи инициативи, включително процеса „Сърцето на Азия“/процеса от Истанбул и Конференцията за регионално икономическо сътрудничество за Афганистан (RECCA);

                           и)

                           допринася за изпълнението на политиката на Съюза за правата на човека и насоките на ЕС за правата на човека, по-специално по отношение на жените и децата в засегнатите от конфликти области, по-специално като наблюдава и реагира на събитията в това отношение;

                           й)

                           предоставя по целесъобразност подкрепа за приобщаващите мирни процеси, в които Афганистан играе водеща роля и които водят до постигнати чрез преговори политически споразумения и трайно помирение в съответствие с точка 25 от комюникето на участниците в провелата се в Брюксел конференция на тема „Афганистан, партньорство за благоденствие и мир“.“

               4)

               В член 5 параграф 1 се вмъква следната алинея:
               „Референтната сума, предназначена за покриване на свързаните с мандата на СПЕС разходи за периода от 1 март 2017 г. до 31 август 2017 г., е в размер на 5 700 000 EUR.“

               5)

               Член 14 се заменя със следното:
               „Член 14
               Преглед
               Изпълнението на настоящото решение и неговата съгласуваност с други приноси на Съюза в региона подлежи на редовен преглед. До края на своя мандат СПЕС представя пред Съвета, ВП и Комисията изчерпателен доклад за изпълнението на мандата си.“

         Член 2
   Влизане в сила
   Настоящото решение влиза в сила в деня на приемането му.

      Съставено в Брюксел на 17 февруари 2017 година.

            За Съвета

            Председател

         E. BARTOLO

      (1)  Решение 2013/393/ОВППС на Съвета от 22 юли 2013 г. за изменение на Решение 2013/382/ОВППС за удължаване на мандата на специалния представител на Европейския съюз в Афганистан (ОВ L 198, 23.7.2013 г., стр. 47).

      (2)  Решение (ОВППС) 2015/2005 на Съвета от 10 ноември 2015 година за удължаване на мандата на специалния представител на Европейския съюз в Афганистан (ОВ L 294, 11.11.2015 г., стр. 53).


title: 2010/489/ЕС: Решение на Съвета от 12 юли 2010 година за подписване на Споразумение между Европейския съюз и правителството на Федеративна република Бразилия за безопасност на гражданското въздухоплаване

text:
               16.9.2010

               BG

               Официален вестник на Европейския съюз

               L 243/1

         РЕШЕНИЕ НА СЪВЕТА
   от 12 юли 2010 година
   за подписване на Споразумение между Европейския съюз и правителството на Федеративна република Бразилия за безопасност на гражданското въздухоплаване
   (2010/489/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 и член 207, параграф 4, във връзка с член 218, параграф 5 и член 218, параграф 8, първа алинея, от него,
   като взе предвид предложението на Европейската комисия,
   като има предвид, че:

               (1)

               Комисията договори от името на Европейския съюз споразумение за безопасност на гражданското въздухоплаване с правителството на Федеративна република Бразилия в съответствие с Решение на Съвета от 9 октомври 2009 г., упълномощаващо Комисията да започне преговори.

               (2)

               Договореното от Комисията споразумение следва да бъде подписано при условие на евентуалното му сключване на по-късен етап.

               (3)

               Държавите-членки следва да предприемат необходимите мерки, за да гарантират, че техните двустранни споразумения с Бразилия в тази област са прекратени към датата на влизане в сила на споразумението,

         ПРИЕ НАСТОЯЩОТО РЕШЕНИЕ:
   Член 1
   Подписването на споразумението между Европейския съюз и правителството на Федеративна република Бразилия за безопасност на гражданското въздухоплаване (наричано по-нататък „споразумението“) се одобрява от името на Съюза, при условие на сключването на споразумението (1).
   Член 2
   Председателят на Съвета e оправомощен да посочи лицето(лицата), упълномощено(и) да подпише(ат) споразумението от името на Съюза при условие на сключването му.
   Член 3
   Настоящото решение влиза в сила в деня на приемането му.

      Съставено в Брюксел на 12 юли 2010 година.

            За Съвета

            Председател

         S. LARUELLE

      (1)  Текстът на споразумението ще се публикува заедно с решение за сключването му.